ג'. גרגורי סמית'

ג'ון גרגורי סמית' (באנגלית: John Gregory Smith; ) היה איש עסקים ופוליטיקאי אמריקאי מוורמונט, איש המפלגה הרפובליקנית, שכיהן כחבר הסנאט של ורמונט בשנים 1858–1860, לאחר מכן ועד 1863 כחבר בית הנבחרים של מדינתו, מתוכן בשנתיים האחרונות כיושב ראש הבית, ולאחר מכן ועד 1865 כמושל ורמונט ה-28.

ראשית חייו
ג'. גרגורי סמית' נולד בעיר סנט אלבנס שבוורמונט, כבנם של ג'ון סמית' , לימים גם הוא חבר בית הנבחרים של ורמונט וחבר בית הנבחרים של ארצות הברית, ושל מריה (לבית קרטיס) סמית'. אביו היה חלוץ בסלילת מערכת הרכבות של ורמונט, ועורך דין ופוליטיקאי מוביל, שכיהן בבית הנבחרים של ארצות הברית בשנים 1839–1841.

ב-1838 סיים סמית' את לימודיו באוניברסיטת ורמונט, שם הוא היה אחד החברים המייסדים של האחווה אגודת למבדה לוטה , ולמד בבית הספר למשפטים באוניברסיטת ייל. ב-1842 הוא קיבל תואר בוגר אוניברסיטה מאוניברסיטת ורמונט. ב-1877 העניקה לו האוניברסיטה תואר דוקטור לשם כבוד במשפטים.

ב-1842 נשא סמית' לאישה את אן אלייזה בריינרד , בתו של הסנאטור לורנס בריינרד. אלייזה נעשתה אישיות מוכרת בזכות עצמה כסופרת שכתבה כמה רומנים וספרים. לאחר מות אביה, דאג סמית לקריאת העיר בריינרד שבמינסוטה  על שם משפחת אשתו. הוא נחשב למייסד העיר, כאשר כנשיא חברת הרכבות נורת'רן פסיפיק, הוא בחר באתר להקמתה על גדות נהר המיסיסיפי, וכך זירז את התפתחותה.

אחיו של סמית', וורת'ינגטון קרטיס סמית' , היה גם הוא פוליטיקאי, שכיהן בבית הנבחרים של ארצות הברית בשנים 1867–1871. בנו של סמית', אדוארד קרטיס סמית', כיהן גם הוא כמושל ורמונט בשנים 1898–1900. אחותה של אלייזה סמית' הייתה נשואה לפרנד סטיוארט סטרנהן , שהיה מעורב בעסקים של משפחת סמית' עד שכיהן כסגן מושל ורמונט בשנים 1892–1894.
קריירה עסקית
סמית' נעשה מעורב בעסקים של אביו בעריכת דין ובניהול חברת הרכבות. לאחר מות אביו ב-1858 הוא ירש את תפקידו כנאמן תחת הזיכיון של קו הרכבת קנדה-ורמונט. בה בעת הוא נכנס לפוליטיקה, ובמשך שנים השתלבו הקריירות הפוליטית והעסקית שלו זו בזו. הוא גם היה אחד ממחוללי יוזמת קו הרכבת נורת'רן פסיפיק, והיה נשיא התאגיד בשנים 1866–1872. תחת הנהגתו נסללו 555 מילים (893 ק"מ) של מסילת ברזל. החזקות המשפחה כללו את בית היציקה של סנט אלבנס, חברת הקרונות הלאומית, וחברת הברזל והקרונות של ורמונט.
קריירה פוליטית
ב-1858 נבחר סמית' לסנאט של ורמונט. הוא נבחר שוב בשנה שלאחר מכן וכיהן בו שנתיים. בשנים 1860–1863 הוא כיהן כחבר בית הנבחרים של ורמונט, מתוכן בשנתיים האחרונות כיושב ראש הבית.

ב-1863 נבחר סמית' כמושל ורמונט, החליף בתפקיד את פרדריק הולברוק, ונבחר ב-1864 לתקופת כהונה שנייה. פעילותו כמושל התמקדה במלחמת האזרחים האמריקאית, כולל מתן טיפול רפואי לחיילי ורמונט שהיו בחזית, והבטחת זכות ההצבעה של החיילים שנעדרו מהמדינה עקב שירותם. ביתו היה מטרה לפשיטה על סנט אלבנס  של צבא הקונפדרציה. בעת הפשיטה הוא לא שהה בבית, אך רעייתו כן הייתה בו, והמראה שלה עומדת בדלת הראשית ואוחזת באקדח בלתי טעון (כלי הנשק היחידי שהצליחה למצוא) היווה סיבה מספקת עבור הפושטים לעקוף את הבית בדרכם לקנדה.

לאחר תום כהונתו כמושל, שב סמית' לעסקיו. בשנים 1872, 1880 ו-1884 הוא היה יושב ראש משלחת ורמונט לוועידות המפלגה הרפובליקנית. ב-1886 ו-1891 הוזכר שמו כמועמד לכהן בסנאט של ארצות הברית, אך הוא משך את מועמדותו.
מותו
ג'. גרגורי סמית' נפטר בסנט אלבנס ב-6 בנובמבר 1891. הוא נטמן בבית הקברות גרינווד שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1581

קישורים חיצוניים

 ג'. גרגורי סמית' באתר אגודת המושלים הלאומית 
 ג'. גרגורי סמית' באתר The Political Graveyard 


הערות שוליים

קטגוריה:אמריקאים ילידי ורמונט
קטגוריה:מושלי ורמונט
קטגוריה:מושלי מדינות ארצות הברית מהמפלגה הרפובליקנית
קטגוריה:מושלי מדינות האיחוד
קטגוריה:חברי האספה הכללית של ורמונט
קטגוריה:בוגרי בית הספר למשפטים באוניברסיטת ייל
קטגוריה:בוגרי אוניברסיטת ורמונט
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1818
קטגוריה:אמריקאים שנפטרו ב-1891